《汉宫春 题美人画轴》
明代·李堂

月减梅妆，又春深燕雏，双飞帘幕。惊啼梦醒，懒动秋千彩索。

危楼欲上，奈腰围、瘦来非昨。凝伫久，广寒宫殿，微闻数声瑶鹤。

伊人惯寻欢乐。正骄驰玉勒，笑搴珠箔。谁怜眉翠远岫，遥岑映着。

苍苔绿润，雨初晴、闲阶步却。添新恨、蹊成桃李，敛黛对人依约。

作者简介：（1462—1524）明浙江鄞县人，字时升，号堇山。成化二十三年进士，官至工部右侍郎，总理河道。有《正学类稿》、《四明文献志》及《堇山集》。